Barca a sos moros rendida

Barca a sos moros rendida
non tenes pius accunortu,
si no evitas cussu portu
in breve ti precipitas,
si cussu portu no evitas
pones arriscu sa vida!

Naviga a bentu calmadu,
barca mantene sos remos,
modera sa passione,
su patronu incaminadu
s’est a paesis amenos;
barca das in perdissione
si ti mancat su timone,
a calch’iscogliu t’abbrancas,
si ti mancat su timone
non nde ses pius monarca.
Su patronu incaminadu
s’est a paesis amenos,
su naufragiu das barca
ca cambiada ses tota,
ad sas undas ses connota
de chi firmesa no hasa,
su patronu incaminadu
s’est a paesis amenos,
barca in naufragiu dasa.
Su patronu ch’adoràsa
hat intesu malu sonu,
su ch’adoràsa patronu
iscas chi pro te est mortu.

Su bentu l’has a ponente
et caminas a sa zega
cun mercantes ventureris?
Barca, si non pones mente
in calch’iscogliu t’annegas,
rutta, restas in penseris,
affetta cun marineris
mudabile che veletta;
cun marineris affetta
los pones tot’in dispettu.
Barca, si non pones mente
in calch’iscogliu t’annegas,
in penseris restas rutta.
Non tenes bona cundutta
si sos remos non mantenes.
Barca, condutta non tenes
si cun moros faghes festa,
barca, si non pones mente
in calch’iscogliu t’annegas.
Su pensamentu de testa
andat logrende s’intentu,
su de testa pensamentu,
barca, chi das calch’isvortu.

Barca, sussegu has perdidu,
a su entu has postu vela
navighende a totu fua?
Su patronu ch’hat ischidu
chi cambiad’has bandela
narat chi non ses sa sua.
Abbas non segat sa prua
si a disperder t’accabbas,
sa prua non segat abbas
si ti dat su bentu in cara;
su patronu ch’hat ischidu
chi cambiad’has bandela
chi non ses sa sua narat.
Chi su bentu non ti parat
adiòs su bastimentu,
si non ti parat su bentu
precipitare ti des.
Su patronu ch’hat ischidu
chi cambiad’has bandela
narat chi sua non ses,
ti ses dende a ateros res,
a dogni manu ti rendes,
a ateros res ti ses dende
pro tenner calchi confortu.

Como ses posta in assediu
sos contrarios faghent gherra
navighende a vela istesa,
barca, non tenes remediu
ogni nave andat a terra,
fatta ses de moros presa
bordigende cun fieresa,
su vigore ses perdende
cun fieresa bordigende
intregada a ateros foros,
barca, non tenes remediu,
ogni nave andat a terra.
Fatta ses presa de moros
eccisera de sos coros,
alzati cussa visiera
de sos coros eccisera,
posta in armas de piatta
barca non tenes remediu,
ogni nave andat a terra,
presa de moros ses fatta
tantos nd’has post’in cumbatta,
sos remos has fatt’a cantos,
in cumbatt’has postu a tantos
et ogni vela has isortu.

Si no evitas cussu portu
in breve ti precipitas.